**SKUPNA CARINSKA TARIFA**

**EVROPSKE UNIJE**

**KAZALO**

[1.0 SKUPNA CARINSKA TARIFA EU 3](#_Toc412452003)

[2.0 ELEMENTI SKUPNE CARINSKE TARIFE EU 3](#_Toc412452004)

1.0 SKUPNA CARINSKA TARIFA EU

Skupna carinska tarifa (angl. *Common Customs Tariff*) Evropske unije je bila uvedena z Uredbo Sveta (EGS) št. 2658/87, z dne 23. julija 1987, o tarifni in statistični nomenklaturi ter skupni carinski tarifi (Ur. l. EU št. L 256, 1987, str. 1). Vzpostavitev skupne carinske tarife je del Pogodbe o Evropski uniji (angl. *EEC Treaty*), v členih od 18 do 27, ki izrecno določa sprejetje skupne carinske tarife v odnosih držav članic s tretjimi državami. V skladu s 23. členom iste pogodbe je EU osnovana na carinski uniji, ki temelji na uporabi skupne carinske tarife.

Carinski zakonik Skupnosti v 1. točki 56. člena določa, da »uvozna in izvozna dajatev temeljita na skupni carinski tarifi«. V nadaljevanju carinski zakonik pravi, da se »ostali ukrepi, predpisani v določbah Unije za posebna področja v zvezi z blagovno menjavo, po potrebi uporabljajo v skladu s tarifno uvrstitvijo zadevnega blaga.«

Blago, ki je predmet trgovanja, je torej potrebno zaradi pravilne obravnave najprej uvrstiti v nomenklaturo carinske tarife. Pravilna uvrstitev blaga v nomenklaturo carinske tarife je pogoj, da se v carinskem postopku uporabijo pravilni ukrepi (višina dajatev, netarifni ukrepi, ugotavljanje porekla ipd.). Višina uvoznih dajatev se razlikuje od uvoza do uvoza, odvisno od tega, kaj se uvaža in od kod se uvaža. Carinske stopnje se razlikujejo tudi glede na ekonomsko pomembnost proizvodov.

Skupna carinska tarifa EU temelji na [mednarodni nomenklaturi harmoniziranega sistema (HS)](http://www.wcoomd.org/en/topics/nomenclature/instrument-and-tools/hs-nomenclature-2017-edition/hs-nomenclature-2017-edition.aspx) in na [kombinirani nomenklaturi EU (KN)](https://eur-lex.europa.eu/legal-content/SL/TXT/PDF/?uri=OJ:L_202302364).

Pojem carinska tarifa predstavlja kombinacijo nomenklature (podrobnega seznama blaga) in stopnje dajatev, s pomočjo katere izračunamo carinske dajatve, ki se plačajo za določeno blago ob uvozu v Evropsko unijo (v nadaljevanju EU) ali izvozu iz EU. V carinski tarifi je zajeta tudi vsa zakonodaja EU, ki ima vpliv na višino carinskih dajatev, zato lahko rečemo, da je carinska tarifa zbirka zakonodaje in skupna vsem državam članicam EU.

Skupna carinska tarifa EU se uporablja tudi za druge namene, ne le za obračunavanje dajatev. Ti nameni vključujejo zbiranje zunanjetrgovinske statistike, prepoznavanje proizvodov, za katere so odobrena nadomestila za izvoz, določanje proizvodov, za katere se obračunava trošarina ali nižja stopnja davka na dodano vrednost, za definiranje pravil o poreklu itd.

Iz praktičnih namenov je bila vpeljana tudi t. i. delovna tarifa, poimenovana TARIC oziroma integrirana tarifa Evropske unije (franc*.* ***Tar****if* ***I****ntégré de la* ***C****ommunauté*), ki je podatkovna zbirka, v katero so integrirani vsi ukrepi, ki se nanašajo na carinsko tarifo, kakor tudi na trgovinsko in kmetijsko zakonodajo. Z integracijo in kodiranjem teh ukrepov TARIC zagotavlja enotno uporabo v vseh državah članicah EU. V TARIC je integrirana nomenklatura TARIC, ki ima za osnovo KN in predstavlja nadaljnjo delitev blaga na desetmestno oznako TARIC.

S skupno carinsko tarifo zagotavlja EU enakopravno in lojalno konkurenco domačih proizvajalcev s proizvajalci zunaj skupnega trga.

2.0 ELEMENTI SKUPNE CARINSKE TARIFE EU

56. člen carinskega zakonika Skupnosti v 2. točki navaja, da skupna carinska tarifa obsega osem elementov:

* kombinirano nomenklaturo blaga, kakor je določena v Uredbi (EGS) št. 2658/87
* druge nomenklature, ki v celoti ali delno temeljijo na kombinirani nomenklaturi ali jo dodatno razčlenjujejo in so uvedene z določbami Unije, ki urejajo posebna področja zaradi izvajanja tarifnih ukrepov v zvezi z blagovno menjavo
* konvencionalno ali običajno avtonomno carino, ki se uporablja za blago, zajeto s kombinirano nomenklaturo
* preferencialne tarifne ukrepe iz sporazumov, ki jih je Unija sklenila z nekaterimi državami ali ozemlji zunaj carinskega območja Unije ali s skupinami takšnih držav ali ozemelj
* preferencialne tarifne ukrepe, ki jih je Unija enostransko sprejela glede nekaterih držav ali ozemelj zunaj carinskega območja Unije ali glede skupin takšnih držav ali ozemelj
* avtonomne ukrepe, ki za nekatero blago predvidevajo zmanjšanje ali izvzetje od carine
* ugodnejšo tarifno obravnavo, določeno za nekatero blago zaradi njegove narave ali posebne rabe, v okviru ukrepov iz točk (c) do (f) ali (h)
* druge tarifne ukrepe, ki jih predvideva kmetijska ali trgovinska ali druga zakonodaja Unije.

V Uredbi Sveta (EGS) št. 2658/87, z dne 23. julija 1987, o tarifni in statistični nomenklaturi ter skupni carinski tarifi (UL EU št. L 256, 1987, str. 1–5) so tako določeni:

* KN, ki sočasno izpolnjuje zahteve skupne carinske tarife in zunanjetrgovinske statistike EU;
* integrirana tarifa EU – TARIC;
* obveznost uporabe in vzdrževanja TARIC-a;
* postopek posodabljanja KN v okviru odbora za tarifno in statistično nomenklaturo, ki ga sestavljajo predstavniki držav članic EU;
* pooblastilo Komisiji ES, da vsako leto sprejme dokončno različico KN, skupaj z ustreznimi avtonomnimi in konvencionalnimi stopnjami dajatev skupne carinske tarife.

Najpomembnejši del uredbe Sveta (EGS) št. 2658/87 je priloga I. To je kombinirana nomenklatura – KN. Nomenklatura našteva, opisuje in razvršča blago, za katero je treba plačati carinske dajatve.